Papersnake/gushiwen huggingface dataset:
题周恭叔谢池读书处
赵处澹（宋代）

粉蝶黄蜂二月天，初晴已觉十分妍。
市桥船击垂垂柳，花寺钟敲淡淡烟。
幽趣静看青鸟啄，闲情独羡白鸥眠。
谢家风月今何许，总入池塘梦里篇。
题杨中正供奉洗心堂
司马光（宋代）

阀阅盛山西，朱门扬戟衣。
雅知名教乐，深笑宴游非。
一室琴书隘，三年园圃稀。
民时论事业，肯复让轻肥。
次韵江陵张抚干送行二首 其一
项安世（宋代）

戍瓜违首夏，行李傍中秋。此意元衰懒，吾生足滞留。

竹枝看峡舞，月子听吴讴。官况能多少，栖栖一世愁。
袁州北崇胜寺二首
赵蕃（宋代）

故人贻我壁间诗，何处飘零负此期。
蹭蹬我今惭薄宦，飞腾君合趁明时。
虽然不用逢人说，老矣何庸觅世知。
借问还家底为计，儿能樵木妇能炊。
寓乾明观五首
杨公远（宋代）

丹室白云深，红尘不受侵。
鸣琴惊鹤梦，弹铗恐龙吟。
只有清虚事，全无名利心。
谢渠为下榻，买酒共侬斟。
喜弟及第
蔡襄（宋代）

里闬高高祖德新，鲁庭诗礼孟家邻。连登桂籍青袍客，共拜萱堂白首亲。

倚国精诚明火玉，照人清节对霜筠。童襟开慧盈书馆，渐喜芝兰在处春。
议纠合两淮复兴
文天祥（宋代）

南八空归唐垒陷，包胥一出楚疆还。
而今庙社存亡决，只看元戎进退间。
次韵赵景明初见梅花
喻良能（宋代）

不解何郎五字诗，年年长是探梅迟。
未甘辜负春消息，强拟来看竹外枝。
春日
宋雍（唐代）

轻花细叶满林端，昨夜春风晓色寒。

黄鸟不堪愁里听，绿杨宜向雨中看。
寄径山印禅师
陆游（宋代）

市朝声利战方酣，眼看纷纷每不堪。
但有客夸车九九，了无人问众三三。
会当身返东西蜀，要与公分上下庵。
春枕悠然梦何许，两枝筇杖唤鱼潭。
和人惠诗并素馨油 其一
许及之（宋代）

万桂丛中不记年，行藏极处只由天。朝回若问南湖叟，依旧山边复水边。
李尚书命妓歌饯有作奉酬
崔元范（唐代）

羊公留宴岘山亭，洛浦高歌五夜情。

独向柏台为老吏，可怜林木响馀声。
读陈汤传
刘克庄（宋代）

短后衣装腰宝刀，空言无实世滔滔。
掉齐虏舌何其易，斩郅支头岂不豪。
异代武夫犹夺气，当时文吏苦吹毛。
汉廷谁是持衡者。只罪邀功不赏劳。
嵩山二十四咏 其十三 华盖峰
楼异（宋代）

华盖峰高未易穷，扪参历井到天中。回头却顾人间世，但见群青似小童。
纪恩宠送太师潞公西归 其三
赵君锡（宋代）

西苑重排饯会时，新篇御制降彤墀。明朝上巳无公事，赴宴臣僚总进诗。
走笔答赠胡京孺（名拱极）
程嘉燧（明代）

丈夫身无羽翰长逼侧，江水滔滔阻相识。
白首逢君大道间，一笑寒灰吐颜色。
五山低昂波浪高，扁舟掀舞同秋毫。
截江破浪赴知己，侯门噂沓讥徒劳。
世人豪举皆如此，朱弦半绝心欲死。
颜厚难教伺贵人，舌存未遣忧妻子。
城中泥淖十尺深，多君款曲投知音。
宁须百钱一斗酒，自有片语千黄金。
男儿感激会下泪，莫缘失路沾衣襟。
平时兄弟间十三章章四句送定叟弟之官桂林 其二
张栻（宋代）

庭萱既荒芜，綵绶委尘土。子叹予咨嗟，寒窗夜风雨。
诸葛武侯祠
唐孙华（清代）

卧龙潜下国，逐鹿走群雄。慷慨吟《梁父》，总谦拜德公。

管萧才岂匹，伊吕望应同。汉庙灵犹在，刘天姓未终。

一犁耕陇畔，三顾出隆中。旒缀千年玺，丝悬九鼎铜。

黄图分社稷，赤壁扫艨艟。入蜀神基固，分荆狭路通。

一嘘火井焰，再起沛乡风。操懿真如鬼，关张并是熊。

崎岖箕谷路，流涕永安宫。定计收关陇，深期卜镐丰。

杂耕屯渭曲，筹笔洗荒戎。吞貉曾无芥，鞭狐欲折凶。

风云开绝业，日月照孤忠。委寄寻前诺，艰危誓鞠躬。

三分非素志，八阵渐成功。炎景终移祚，流星忽陨空。

宅桑仍索寞，庙柏自菁葱。异地留祠宇，灵旗卷暮虹。
弟玮来奔父丧写忧四首 其三
黄玠（元代）

孝养岂有足，促促岁月驶。承欢顺颜色，万一有不至。

靖言念前非，良悔亦已迟。更敢责后人，聊使后人知。
游兰溪灵洞
范浚（宋代）

朝曦杲晴空，宿雾开纷披。萦纡度墟曲，荦确行溪湄。

横桥转山腰，丹垩明招提。豁谺觑阴洞，欲入愁途迷。

流泉暗淙琤，喷壑跳珠玑。岩根石彩翠，映水光参差。

穷高上苍岑，支策行攲危。林端出绀宇，兀与浮云齐。

曾来念旧事，历历经行时。松长向如人，今已老十围。

我尚喜青鬓，还年未生丝。偕游数君子，意拟探幽奇。

诸峰未历览，寒日还平西。同携下前麓，却望兰阴归。

明年艳阳春，更约相追随。当须各努力，补屐寻幽期。
和赵同叔见寄韵
胡仲弓（宋代）

湖海归来世念轻，短篷终日载吟声。
天风约住云来往，万里长空一雁横。
喷玉泉冥会诗八首 白衣叟述甘棠馆西楹诗
李玖（唐代）

浮云凄惨日微明，沈痛将军负罪名。白昼叫阍无近戚，缟衣饮罪只门生。

佳人暗泣填宫泪，厩马连嘶换主声。六合茫茫皆汉土，此身无处哭田横。
军营赋柳二章 其二
姚燮（清代）

弱当浓露未禁恩，十万春阳一寸魂。病女忽彫深黛色，远天宜抹断云痕。

醉无筝柱挑银雁，梦有梅花怨玉门。凄尔月眉都瘦澹，浪传莺睡妥黄昏。
夜坐读韦苏州集序
苏泂（宋代）

兹辰孟春夕，芳意二分在。
登临愧成晚，倏忽朝晡改。
楼栏带栖鸟，野色半苍黛。
花围郡园夜，柳暗陂塘外。
昏钟四檐雨，悬灯澹予对。
瓶梅书帙乱，茶树窗纱碍。
披文到韦集，神赏希唐代。
炉烟起寂寞，至味久不坏。
妻眠稚无扰，斯境非凡会。
于时暂得我，真净青莲界。
蚩蚩竞物欲，宵寐犹憎爱。
谁知屡空者，庶远樊笼害。
恭依皇祖览淮黄诗韵
弘历（清代）

御碑亭畔汇清黄，仰溯涂山疏瀹方。端拱九重遑自逸，畴咨万姓切如伤。

惟斯继述诚应勖，亦曰流连慎戒荒。高堰重蒙皇考建，千秋淮郡倚金汤。
寄杨南寿 其一
唐文凤（明代）

关西夫子道尤尊，清白传家到耳孙。几度相思程水路，白沙翠竹月当门。
送李道士（一本题下有归桃花崦四字）
顾况（唐代）

人境年虚掷，仙源日未斜。羡君乘竹杖，辞我隐桃花。

鸟去宁知路，云飞似忆家。莫愁客鬓改，自有紫河车。
送邑侯陈司马去任淮南监掣同知
张世承（清代）

民生七十有六岁，亲所见闻五十令。敝庐咫尺耳目真，一一俱能记其政。

圣朝法肃无奸食，抚绥加意江之南。始勤终惰或不免，欲选全璧难二三。

山左毕公最清峻，吏畏民怀政声振。惜哉数月即回车，惠泽犹嗟未周润。

莅官长久单与萧，为治安静慎不骄。循良有馀建树少，载稽实迹何寥寥。

近时王公甚秀异，能以清廉济慈惠。岁既丰稔时无虞，敷化优优值其易。

猗欤我公旷代才，州端暂屈花频栽。江乡硗确困淫潦，海氛风鹤生惊猜。

惟公从容施激劝，灾患虽仍民不困。载修坛壝展明禋，载选英才考文献。

严霜乱扑面欲皲，万户高枕公侥巡。血诚能使顽梗格，几挽偷俗里成仁。

爱士殷勤有真量，剖析幽深俾条畅。教诲饮食年复年，文治蒸蒸亦日上。

尚恨我公不少留，圩堤未蒇城未修。徒令万民戚且泣，攀辕无计回行驺。

耄年伉直无谲诡，应臧则臧否则否。不似名卿德政碑，扬厉铺张多溢美。
西江月·有信江头春色
陈德武（宋代）

有信江头春色，无凭天上浮云。白衣苍狗又何频。岂是随风情性。法受三千谪路，翻成万里思亲。瓜洲中道不逢人。谁寄江南春信。
经行三首
薛绍彭（宋代）

辩士祠边半岭松，不容凡木乱江风。
筇枝拄到峰头阁，天籁都归十八公。
夜同方吴两生集汪士能宅留宿作新都豪士歌
胡应麟（明代）

君不见新都侠客汪士能，意气磊落形骸真。须髯如戟鬓如猬，泰山一掷轻千钧。

大腹便便亦何有，半生但贮宜城酒。日倒青莲三百杯，家藏白堕五千斗。

暮春三月日颇长，杏花半落梅子黄。先生白眼空四海，却来岩市登君堂。

堂上吴生宛如玉，座右方生迥超俗。博山炉中沉水香，玳瑁玻璃照𨤍醁。

相看一笑轻王侯，长鲸跋浪风云愁。主人尚醒客已醉，荧荧华烛开朱楼。

绣缛纱茵迥奇丽，一卧明窗不知曙。感君意气为汝歌，赠汝狂名在天地。

吁嗟乎，世途局促难为容，卖浆隐博甘途穷。身后荣华竟谁是，眼前尺蠖嘲蛟龙。

生家伯兄文且武，骠骑才名驾千古。二兄三兄咸楚楚，生也第六之名讵减五。

城东红妆十万家，朱唇翠袖争朝霞。相逢不饮漫成别，参差笑杀千桃花。

君不见杜陵布衣老且拙，典尽春衣兴逾发。黄四娘家花满蹊，大白携生醉明月。
题圣女庙
张祜（唐代）

古庙无人入，苍皮涩老桐。蚁行蝉壳上，蛇窜雀巢中。

浅水孤舟泊，轻尘一座蒙。晚来云雨去，荒草是残风。
送李中嵩江南审录
陈圭（明代）

画省人龙今复离，都门惆怅酒醒时。简书郑重遥怜尔，云树苍茫更忆谁。

雨露九千凭彩笔，风云万里脱尘缁。江南到处饶芳草，寄向归鸿慰所思。
谢雪坡送饶介之鲈鱼介之有歌索次其韵
成廷圭（元代）

松江之鲈长似人，网罟未敢伤其鳞。今年八月欲上市，谢侯先得江之津。

筠篮急脚走相送，侑以菊露之清醇。鲁阴先生不得吃，隔屋大叫呼西邻。

庖丁迎笑老饕喜，汲井洗出色胜银。筛香捣辣给爨妇，去头截尾娱众宾。

吾侪醉饱谢侯德，此乐何啻千万缗。吴王鲙残眇何许，阖闾城外犹风尘。

太羹玄酒久寂莫，世间滋味元非真。先生欲眠客且去，勿论张翰争羹莼。
赋青田
姚述尧（宋代）

水绕山围景物赊，楼台相望酒旗斜。
暮云低锁门前柳，晓日轻笼陌上花。
簇簇鱼盐喧贾市，声声弦诵半儒家。
我来亦为邦人庆，写入新诗一笑夸。
寄丰阳喻长官
王禹偁（宋代）

七十年华鬓未霜，道情偏称宰丰阳。
早衙请印无仇览，夜榻围丰祗孟光。
庭户万重岚气润，盘餐数飣药苗香。
犹言彭泽终归去，门柳青青槛菊黄。
题仙居寺壁围棋图
罗洪先（明代）

石磴连云竹树垂，洞门深闭落花时。人间几度春风老，未了仙家一局棋。
无题二首
张耒（宋代）

风槐已疏遽如许，夜蛩虽怨可若何。
出门屐齿苔痕满，隐几书尘鼠迹多。
花飞桃李蹊
赵嘏（唐代）

远期难可托，桃李自依依。
花径无容迹，戎裘未下机。
随风开又落，度日扫还飞。
欲折枝枝赠，那知归不归。
依韵次同年张曙先辈见寄之什
杜荀鹤（唐代）

天上诗名天下传，引来齐列玉皇前。大仙录后头无雪，

至药成来灶绝烟。笑蹑紫云金作阙，梦抛尘世铁为船。

九华山叟惊凡骨，同到蓬莱岂偶然。
定风波 其一 用药名招婺源马荀仲游雨岩。马善医
辛弃疾（宋代）

山路风来草木香。雨馀凉意到胡床。泉石膏肓吾已甚。

多病。堤防风月费篇章。

孤负寻常山简醉。独自。故应知子草玄忙。湖海早知身汗漫。

谁伴。只甘松竹共凄凉。
登蜀阜二首
钱时（宋代）

宝货秋毫归润屋，锥力左计属痴儿。
独余风月无人管，合著山亭顿放伊。
示仲孙应和时将北上
华龙翔（清代）

牖下嗟吾老，天涯忆汝单。因人知不易，行路敢辞难。

有舌囊宜括，无鱼铗莫弹。饥驱为客早，惜别恨千端。
西洲曲
张孟兼（明代）

送郎下西洲，畏侬不回顾。恨煞浪头风，转向烟中树。

烟树冷茫茫，风来吹断肠。赠我双环镯，不如置道傍。
故资政殿学士特赠光禄大夫曾公挽辞二首
晁说之（宋代）

马援枕前叹，张飞帐下怨。
古人有余泪，今日不堪言。
犬豕方逃格，璵璠忽自焚。
共嗟当宁恨，宁复问乾坤。
仁寿楼
徐庚（宋代）

拨置南荒果是非，性真全取未生时。前溪流水日夜逝，楼上主人浑不知。
折杨柳歌三首 其二
许虬（清代）

千树宫墙柳，万朵道旁花。折柳在侬手，花飞到谁家？
平望阻风
韦骧（宋代）

大风嗥空声烈烈，小舸逆牵饶卼臲。交跗拥鼻坐其中，蚤暮恍卼难以别。

利名无绳人自萦，山林无扃人自绝。区区冷官何足赖，奔走勤劳可嗟咄。
次韵监试喜引试有日
邹浩（宋代）

朅来凡韵续高张，凫鹤居然分短长。鸣鼓未窥才气勇，悬河先短古今详。

三秋欲半月方好，万事兼忘心更凉。只愿真贤起山国，异时端委赞垂裳。
写华严求偈
释绍昙（宋代）

衲僧用处得能乖，肯向龙宫鼻嗅来。
黑墨浓磨涂白纸，重重无尽杂花开。
种柳三咏 其三
白居易（唐代）

更想五年后，千千条曲尘。路傍深映月，楼上闇藏春。

愁杀闲游客，闻歌不见人。
熙宁祀皇地祗十二首
佚名（隋代）

纯诚昭融，芳美嘉玉。
肃将二精，以享以奠。
休光四弃，灵祗来燕。
其祥伊何，永世锡义。
何茂宏茂恭携酒见过复侑以诗次韵一首
喻良能（宋代）

薄云漏朝羲，积雨霁中夏。
白波涵磬湖，清影漾茆舍。
轮蹄绝还往，文史富闲暇。
畏友有机云，英标凛王谢。
喜寻范张约，偕命嵇吕驾。
岂徒贵密迩，聊亦重姻娅。
戏彩膝才容，亦好草藉。
瓦盌荐谿毛，竹箸羞鸡炙。
剧谈掌屡抵，粝食咽亦下。
晚凉过古刹，明月耀修架。
蒲团语上方，篝火耿良夜。
凌晨一瘦藤，支径双不借。
长啸陟云岭，清吟探石罅。
嵚岑近明目，湍激深没胯。
别袂余力掺，归鞍子傭跨。
何时许重临，倒屣肃邀迓。
显道庭中有白鸡冠花烂熳作云容状赋庭中瑞气诗以寄余次韵 其二
欧阳澈（宋代）

袅娜云容献瑞葩，晓云轻罩认笼纱。喜施繁艳迎诗客，羞寄清香入酒家。

妙质本能兼五德，芳名今复冠群花。可怜一种婵娟态，醉倚秋风脸有霞。
西园十咏·众熙亭
吴中复（宋代）

亭枕方塘上，轩开四照新。
花涵清露晓，风卷绿波春。
日暖眠汀鹭，荷翻跃锦鳞。
熙熙游宴地，行乐慰西人。
十月十四日夜泊荷叶洲对月有怀
田维翰（清代）

谯鼓声初动，清光已满天。遥怜千里共，尚欠一分圆。

隔岸谁家笛，长江客夜船。羁人当此夕，触绪未成眠。
李与贤来访，自言所居幽胜，甚似剡溪。因以
杨万里（宋代）

玉壼冰段露金茎，未抵闲居五咏清。
休道曹诗成七步，不须三步已诗成。
食早荔七首
刘克庄（宋代）

蜀道闽山各有之，千林红绿任纷披。
杜诗息响难追和，蔡谱孤行欠补遗。
将次龙家集天大雷雨以风是日晚晴遣兴十四韵
曹家达（清代）

骄阳亘天天昭昭，颓云不动蒸炎歊。莺鸠渺小榆枌荫，渴马怨思东海遥。

忽然大块发噫气，丽此长嬴摧肖翘。元黄倒行海水立，龙雀酣战山根摇。

车石磕磕出木魅，物怪炯炯淩魅杓。雨师突出万鸣镝，天神下走千云轺。

桃梗土偶自相语，裂缺玉女技飞飙。鲲溟冲当地轴徙，鱼尾兀向天门烧。

朱明抑伏灵造景，析木泻作平原潮。炎毒叨陪玉川破，块磊绝胜中山浇。

斜影孤飞层阜迥，高杵忽落群阴销。陌上閒花动暮色，大堤芳树抽烟条。

谁使沉霾善解脱，顿觉郁怒纾刁调。莫向前途计晴雨，一枝何处无鹪鹩。
白小
唐庚（宋代）

二年遵海滨，开眼即浩淼。谓当饱长鲸，糊口但白小。

百尾不满釜，烹煮等芹蓼。咀嚼何所得，鳞鬣空纷扰。

向来若鱼戏，海面横孤峤。噞喁喷飞沫，白雨散晴晓。

终然不省录，从事此微眇。短长本相形，南北无定表。

泰山不为多，毫末夫岂少。词雄两月读，理足三语妙。

人生一沤发，谁作千岁调。安能蹲会稽，坐待期年钓。
江月晃重山 其一 平望舟中次宏载
吴绮（清代）

淼淼玻璃千顷，天教吴越粘连。三秋风露好山川。

今宵也，沽酒白云边。

何处支机可问，直须秉烛无眠。醉中狂啸欲骖鸾。

新诗就，吟向玉婵娟。
小重山（枕屏风）
刘景翔（宋代）

山翠晴岚曲曲偎。红香浮玉醉窝颓。不烦人筑避风台。潇湘路，随意自徘徊。

春倦怕频催。琵琶私语近、问谁来。春风那隔锦云堆。梦中蝶，飞去又飞来。
长门怨
刘皋（唐代）

营营孤思通，寂寂长门夜。妾妒亦知非，君恩那不借。

携琴就玉阶，调悲声未谐。将心寄明月，流影入君怀。
次韵林初心先辈
吴则礼（宋代）

倦客无人问，逢人只自嗟。
孤舟在江汉，老梦绕京华。
听雨閒扉掩，看云短帻斜。
固穷吾已定，莫向五侯家。
正月廿九日杨鸣鹤席上分韵得几字
贝琼（元代）

两山昨夜风雨止，水涨新痕没沙尾。黄知彭泽柳初芽，红见武陵桃欲蕊。

老去逢春更惜春，平生酒伴谁知己。白发杨郎古奇士，千金已散归田里。

闭门留客为张筵，共喜一时成二美。小儿行觞不计筹，大儿割肉能操匕。

冬殖下箸白于肪，秋藕洗泥寒刺齿。且须快意在今朝，况我中年会能几。

乱离相见亦偶然，海内交游半为鬼。颠狂岂顾傍人毁，但恨白日无淹晷。

赋诗已觉无曹刘，骂客安知有程李。坐中一鹤能商歌，歌作连珠尽倾耳。

风卷新声入夜云，豪竹哀丝静如水。若为倒卷玻瓈江，百尺高楼眠不起。
除夕
陈大纶（明代）

卧向沧江岁又迁，暮寒风雪独萧然。自甘穷巷贫原宪，独对残书老郑虔。

万态时情双眼里，百年心事一灯前。艰难最怕逢今夕，不守庚申亦不眠。
纪村事
韦庄（唐代）

绿蔓映双扉，循墙一径微。
雨多庭果烂，稻熟渚禽肥。
酿酒迎新社，遥砧送暮晖。
数声牛上笛，何处饷田归。
挽王柳州
程珌（宋代）

才华唐令君，名胜晋参军。
善政流郴水，遗风袭缙云。
宝钗当自合，神剑不中分。
心折白岩路，猿吟日未曛。
白鼻騧
孙传庭（明代）

何处驰来白鼻騧，银鞍金勒总豪华。笑看红袖飘飘处，道是垂杨第几家。
万州守潘拉登鲁池观荷花荔枝
魏了翁（宋代）

分随猿鹤老隈支，趋诏重来两鬓丝。
解后一觞莫辞凸，能禁二十载差池。
中峰
吴泳（宋代）

连空阁道结飞霞，衲子云游少住家。
问讯两仙呼不应，鸟啼惊落一岩花。
友梅吴编校寿宫之侧筑庵曰全归有诗十咏敬次
杨公远（宋代）

屋瞰梅间倚竹林，一炉香篆一张琴。
有时月上黄昏后，三弄寒梅夜正深。
登帢帻峰
陈棠（宋代）

云碍虚檐日，风号老木秋。
山城围晚翠，江槛俯寒流。
世事悲苍狗，生涯付白鸥。
烟尘犹在眼，浑欲不胜愁。
答惠海首座五首海乃圆照禅师小师 其二
饶节（宋代）

龙生龙子气骎骎，拄杖横担遍宝林。果得云门函盖句，肯忘黄檗老婆心。

扶疏绿树西风薄，零落黄花秋意深。若问宗风竟谁嗣，请将消息问威音。
送李堂病归
石介（宋代）

春风汶水温，晓日徂徕寒。
之子衔病归，请予闻一言。
予知去病术，为子陈大端。
予尝学圣人，试将道比论。
道病非一日，善翳惟孔韩。
常罚绝于周，孔笔诛其奸。
春秋十二经。王道复全完。
佛老炽于唐，韩刀断其根。
原道千馀言，生民复眠餐。
道病由有弊，邪伪容其间。
身病由有隙，风邪来相干。
子欲治斯道，绝敞道乃存。
子欲治子身，杜隙身乃安。
此理近古翳，吾言有本原。
盘洲杂韵上 鸳鸯梅
洪适（宋代）

疏枝分异蕊，孤干列鸳鸯。应知为赠远，异样缀清装。
有感时梦锡寻医而思求免官
孔平仲（宋代）

去岁城门坐彻晚，前年火阁饭连宵。当时已是嫌羁束，今日那连转寂寥。

绿水红莲非旧客，清风明月想同寮。不知比我离高密，谁向长亭折柳条。
前有一樽酒
李龏（金朝）

前有一樽酒，主人奉客客称寿。君不见麟不能飞，凤不能走。

龟灵于人，龙死于斗。山有时兮崩，河有时兮决。秦皇求仙竟不成，梁皇佞佛何曾彻。

我今为君拂青萍，履明月，奏云和，歌白雪。洗涤尘埃九折肠，澡瀹风雷三寸舌。

上愿天子圣，下愿宰相贤。字民之官不爱钱，四夷妥帖无狼烟。

有田负郭安里𠪨，秋堂夏屋临平川。左手黄卷右青编，糟糠功名一百年。

坐上日日延俊秀，子孙孙子相绵绵。
行春辞九首
白玉蟾（宋代）

宝马香车政踏青，岂知已自过清明。
燕雏告诉花都落，鸠妇丁宁雨速晴。
又次韵二守同访新居二首
苏轼（宋代）

数亩蓬蒿古县阴，晓窗清快夜堂深。
也知卜筑非真宅，聊欲跏趺看此心。
闻道携壶问奇字，更因登木助微音。
相娱北户江千顷，直下都无地可临。
此生真欲老墙阴，却扫都忘岁月深。
拔薤已观贤守政，折蔬聊慰故人心。
风流贺监常吴语，憔悴钟仪独楚音。
治状两邦俱第一，颍川归去肯重临。
楼眺
吴宗爱（清代）

几天梅雨后，新水正盈堤。閒爱登楼眺，时闻好鸟啼。

雄风吹野阔，雌蜺跨山低。只惜光阴速，晴莎入望齐。
园中杂书
陆游（宋代）

残花委地笋掀泥，香碗诗囊到处携。
幽梦欲成谁唤觉，半窗斜日鹧鸪啼。
送张子经抚干还临安幕
范浚（宋代）

一昨暌离五换年，相逢道旧各欣然。已陪文酒四百刻，更得车欣二十篇。

君家阁老名能赋，蓬莱扈游方遇主。吞曹夺李杜陵翁，句律从来付宗武。

如君才藻信踰人，著帽犹为入幕宾。别去当须自珍宠，行看策足出风尘。
早春送郎官出宰
袁求贤（唐代）

仙郎今出宰，圣主下忧民。紫陌轩车送，丹墀雨露新。

趋程犹犯雪，行县正逢春。粉署时回首，铜章已在身。

鸣琴化欲展，起草恋空频。今日都门外，悠悠别汉臣。
天仙子·走马探花花发未
苏轼（宋代）

走马探花花发未。人与化工俱不易。千回来绕百回看，蜂作婢，莺为使。谷雨清明空屈指。
白发卢郎情未已。一夜翦刀收玉蕊。尊前还对断肠红。人有泪，花无意。明日酒醒应满地。
赠写竹齐伯玉
陈镒（明代）

少微躔下有佳客，紫髯漆发双瞳碧。前年骑鹤游广陵，傲睨江涛弄明月。

雄才荦荦天马驹，清标炯炯冰玉壶。满襟英气敛不住，却与竹君传画图。

酒酣肝胆露芒角，雪壁淋漓翻墨汁。兴豪一扫数百竿，立玉排空森列戟。

苍烟漠漠横高秋，虚堂昼静闻萧飕。知君用心亦良苦，落笔妙觑文洋州。

我渐飘泊大江北，岁晚交情冷如铁。欲留此画共结三友盟，只恐一夕通灵化梭壁。
鹿伯可郎中园池杂咏·星潭
楼钥（宋代）

山头分下一泓清，石甃团团瞰小亭。
身在赤城名绛阙，至今潭影照郎星。
浪淘沙·芳树翠烟重
元好问（金朝）

芳树翠烟重。残角疏钟。落花飞絮一帘风。可惜河阳桃李月，弹指春空。翡翠合欢笼。相望西东。锁窗幽梦几回同。料得朱门歌舞罢，满袖啼红。
鹊山
曾巩（宋代）

一峰孤起势崔嵬，秀色挼蓝入酒杯。
灵药已从清露得，平湖长泛宿云回。
翰林明月舟中过，司马虚亭竹外开。
我亦退公思蜡屐，会看归路送人来。
送陈将军还镇三河
王称（宋代）

紫髯将军身七尺，早拜金吾未三十。臂挽雕弧二石强，腰横宝剑千人敌。

曾随骠骑过祁连，论赏平蕃功最先。直向交河驰羽檄，肯教烽燧照甘泉。

名高飞将传异域，气凌属国雄燕然。百年思刷会稽耻，万里曾屯充国田。

迩来移镇三河久，马上黄金垂紫绶。偏裨皆为六郡英，贤豪不数云中守。

平原草色猎骑还，雁门雪尽春归后。逻静无传紫塞烟，客来但醉芳尊酒。

良时跃马独朝天，阙下相逢思蔼然。久知公子能虚左，苦忆将军恒在边。

锦带红缨士如虎，明日都门仍出祖。节钺翩翩不见君，惟见云台天尺五。
送僧归护国寺
鲁宗道（宋代）

倏来倏去本无心，旧国王家念正深。
犹喜大缘逢景运，不辞千里答嘉音。
人间话道经三伏，岛外栖禅指二林。
留别皇都有新偈，苦将泡幻喻升沈。
雪中听{左泉右系}州邓道士琴
潘牥（宋代）

黄冠家万里，忽此动瑶琴。
岁暮多风雪，天涯少信音。
凄凉当日事，寂寞此时心。
我醉君休去，蒲团共夜深。
颂石头和尚草庵歌
释印肃（宋代）

摆手便行且无罪，汝等参方莫错会。
千古万古一光明，不动遍周尘刹海。
次韵郑维心咏梅一首
刘一止（宋代）

山路雪消梅半吐，隔林光已见疏明。冻醪似蜜从谁赏，斲句如冰得我惊。

卧树照溪春思净，细香留客暮寒清。胡尘未远边风急，十载花前笑不成。
送张景归四明
苏平（明代）

萍水相逢此识君，天涯踪迹又离群。
梦随海月乡心远，愁逐江流客路分。
极浦断鸿惊暮雨，乱山孤骑入寒云。
空斋别后门还掩，诗酒何人话夕曛。
送许季韶粹桂林
李洪（宋代）

文登犹记旧青毡，敢恨瓜期尚六年。
办取扁舟五湖上，吴松鱼蟹不论钱。
元夜过曾青藜客窗值魏和公明发朱厓
张穆（明代）

眷言同意气，离合便相关。良夜不再得，游人难久闲。

疏灯寒共影，春酒细开颜。那得长相慰，云松异世间。
散怀二首 其二
陆游（宋代）

中年绝欲不复念，今日肉食夫何难。天公赋与本来薄，一概扫空方少安。
移树道上
高叔嗣（明代）

春园就芜秽，杂树生蒙密。
不知雨露功，长养何多术。
娑婆使人雨，斩伐终余恤。
乘时聊徙植，于以托吾室。
交生两相当，列映直如一。
转令门巷新，遂放鸡豚出。
修修原上风，团团村边日。
纷吾本蹇劣，兼尔抱忧疾。
敢学成都桑，而谋荆州橘。
愿及垂阴成，初志傥此毕。
冷泉堂
宋孝宗（宋代）

山中秀色何佳哉，一峰独立名飞来。
参差翠麓俨如画，石骨苍润神所开。
忽开彷像来宫囿，指顾已惊成列岫。
规模绝似灵隐前，面势恍疑天竺后。
孰云人力非自然，千岩万壑藏云烟。
上有峥嵘倚空之翠岭，下有潺湲漱玉之飞泉。
一堂虚敞临清沼，密荫交加森羽葆。
山头草木四时春，阅尽岁寒人不老。
圣心山光水色无尽时，长将挹向杯中渌。
初旸谷
胡志道（宋代）

山岚郁苍苍，溪水流浩浩。纷然世上人，换易如秋草。

奇哉三洞天，连路极深窈。阳崖射朝曦，先见扶桑晓。

谁能餐九华，颜色端使好。仙翁蝉蜕去，遗迹不可考。

我来惬登临，幽事费寻讨。悲啸闻涧猿，啁哳听啼鸟。

平生愤懑臆，到此始一扫。行将袖手版，汗漫游八表。
满庭芳
沈蔚（宋代）

雪底寻梅，冰痕观水，晚来天气尤寒。渐闻歌笑，轻暖发春妍。赏尽十洲新景，依稀见、三岛风烟。判深夜，一年月色，只是这般圆。

熙然。千里地，何妨载酒，频上湖船。况坐中高客，不日朝天。须信人间好处，没个事、胜得尊前。东风近，侵寻桃李，别做醉夤缘。
乱定复过西溪
舒岳祥（宋代）

不过西溪三十秋，乱馀重到泪双流。黄蒿满地青烟少，日暮驱车不敢留。
和韩答柳柳州食虾蟆
王十朋（宋代）

虫鱼千万族，一一异状貌。飞潜同一性，巨细何必校。

彼微水中蛙，四足伛而疱。自从科蚪初，生育在泥淖。

好鸣乃其性，非故欲喧闹。蝈氏职洒灰，恐非圣人教。

吾闻人间世，生死同梦觉。杀物伤吾仁，忍听声熚爆。

况我儒衣冠，弦诵生乡校。彼亦呼子曰，有意欲吾效。

人虫各好生，奚用苦相挠。退之惮食蛇，得得释笼罩。

子厚放鹧鸪，仁心亦稍稍。胡为于此虫，未尽忘嗜乐。

荐祠用枭獍，穿阱诛虎豹。古人岂妄杀，去害除不孝。

愿留兹鼓吹，驻我寒溪棹。
琅邪三十二咏 其十六 庶子泉
韦骧（宋代）

宫相湮沦久，兹泉日夜生。泉存人不见，空复著虚名。
食客
陈杰（宋代）

巾履鲜明意气洋，高门悬箔走如狂。
惯曾携筹从崔赡，可但驱车造辟疆。
合五侯鲭为一馔，染公鼎指要先尝。
寄声穷巷长饥士，今代何人饷子桑。
武陵春色
张白（宋代）

武陵春色好，十二酒家楼。大醉方回首，逢人不举头。

是非都不采，名利混然休。戴个星冠子，浮沈逐世流。
山居绝句六首 其三 春
郭祥正（宋代）

自扫松间叶，冰霜一半开。碧桃花未发，亭待漉香醅。
五更朝谒之声盈耳
韩淲（宋代）

十载山居夜寂寥，蓬门雨打雪萧萧。何曾听得人吆喝，急走齐趋斗逞侥。
题真符道山中寺
王之望（宋代）

江路南风涨白沙，镫驴来憩梵王家。
片云忽作萧萧雨，梦断僧窗日未斜。
谢子萧任崑山丞和余留题旧游诗复次韵谢之
吴芾（宋代）

故乡春好阻同游，谁与花前倒玉舟。
陈迹未能忘茂苑，新诗俄喜寄丹丘。
开缄已慰三年别，展诵还消万斛愁。
文行如君今日少，蓝田宁许久淹留。
杨花
楼钥（宋代）

野芳庭草是生涯，老去只宜闲在家。
几日惜春留不住，小鬟为我拾杨花。
秋旱继以大风即事十首
刘克庄（宋代）

曾立龙墀忝近臣，深知玉座最忧民。
近传奎画蠲租赋，稽首觚棱祝圣人。
书常理斋观察爱吟草
邵自昌（清代）

读书奋志节，忠义常在口。往往临事时，或至丧所守。

问之何因尔，浩气中无有。圣朝务柔远，无知跳小丑。

剪灭归荡平，不戒师则偶。公方持军筹，朝夕储粮糗。

猝然闻震惊，暂退义不苟。想其挥戈时，吐气贯牛斗。

坚贞得死所，芳名达帝右。褒赉慰忠魂，垂裕及嗣后。

大节凛死绥，不为倖免走。授命何从容，由其所积厚。

挑灯读公书，真气满户牖。
题彭泽旧县锹梁公祠
王奕（元代）

周纪唐纲一线间，旋乾容易乾坤难。
不将庙襘来雄辨，焉得宗坤可再安。
国事固当元老定，德碑留与具臣看。
寄言彭泽亲民者，须学好人为好官。
龟壳轩
黄庭坚（宋代）

紫极宫中三百楹，道人独藏一神屋。
开轩纳息星月明，时有白云来伴宿。
和邓慎思秋日同文馆诗三首 其一
耿南仲（宋代）

诏命连催发，英髦一日齐。周瑜醇似酒，崔远爽于梨。

高馆清无梦，寒灯坐赋题。还同宿山驿，风雨闭重闺。
何圌樵寿五月十五日
边贡（明代）

胜地三茅北，嘉辰九夏中。寿尊浮海月，樵唱落天风。

席近红榴艳，庭深绿桂丛。遥怜烂柯者，仙籍会相通。
送何清贾主簿归任
梅尧臣（宋代）

不远水云间，悠悠泝鷁还。
分亭接鸡犬，举酒对河山。
残雪依荒碛，寒烟入暝湾。
借人鸾枳叹，一并在离颜。
雨中五首
张耒（宋代）

节物即自好，客心何落然。
早寒清野市，夜雨湿江天。
破屋疏茅滴，空厨湿苇烟。
政须一杯酒，相与度残年。
赵侯保民惠政纪实诗 纪置栅关防五
邵君美（宋代）

县方忧北又忧南，无寨无城么障拦。近县路头都置栅，哨鞭直突也应难。
寄秋怀
赵蕃（宋代）

大暑惧死暍，祁寒愁仆僵。
岁时空卒卒，身世益伥伥。
问服遗官叹，怀沙去国伤。
终殊弋何慕，况事色斯翔。
寄房千里博士
许浑（唐代）

春风白马紫丝缰，正值蚕眠未采桑。
五夜有心随暮雨，百年无节待秋霜。
重寻绣带朱藤合，更认罗裙碧草长。
为报西游减离恨，阮郎才去嫁刘郎。
三字令 贺寿泉兄新婚
沈纕（清代）

吹凤管，奏鸾箫。合良宵。人红袖，帐红绡。月玲珑，山妩媚，佩声飘。

桂馥馥，漏迢迢。麝香消。银烛艳，绣帘摇。逗巾香，拭腻粉，念奴娇。
虎丘 其二
吴锡麒（清代）

水阁家家风幔开，画阑曲折粉塘回。冶香轻似落花过，快橹瞥如飞燕来。
古龙屏风
曾极（宋代）

乘云游雾过江东，绘事当年笑叶公。
可恨横空千丈势，剪裁今入小屏风。
秋夜
陆游（宋代）

倦叟投床早，昏灯落烬频。
鹊翻惊缺月，犬吠逐行人。
未丧诗书业，犹存老病身。
菊花行可醉，作意插乌巾。
白牛居士跨犊歌
洪坤煊（清代）

一封莎草平芜色，江南十里春如织。青枫泾畔夕阳时，跨上乌犍人不识。

水田漠漠烟濛濛，轻蓑短笠嬉凉风。东郊雨晴泥路滑，四蹄踏破花蹊红。

万言献罢归来早，熙宁新法太草草。远传风教忆河汾，桑麻自古溪流好。

南山白石清水寒，何人长夜歌漫漫。黄昏饭牛饲辕下，明日横经角上看。
申葵衷
程康庄（清代）

申子寒毡破，粗黡逼画屏。迎宾无杂座，赁屋半疏棂。

始交若有契，坐久更忘形。独谓吾诗老，终当托汗青。
送柯教授赴官四明
王十朋（宋代）

士论乡评总见钦，古犹难得况于今。耻干一介将行李，慨为孤甥罄橐金。

晋水生徒怀绛帐，贤关故旧仰同襟。冷官岂是淹徊地，未到鄞江有召音。
赠松窗
陆文圭（元代）

故交皆疏柳子厚，新贵不识王元之。
袖中剌字已漫尽，一童独负囊中诗。
戊子大水二首 其二
唐庚（宋代）

夜半传呼河入室，揽衣下床深没膝。旧来水不到谯门，老巫归咎西门君。

西门君去老巫舞，明年却娶河伯妇。
次韵张守三首
陈造（宋代）

频岁中田苦螟螣，为渠秉畀作丰年。
只今鼠子诛求地，巷议街谈一粲然。
观宋州于使君家乐琵琶
张祜（唐代）

历历四弦分，重来上界闻。玉盘飞夜雹，金磬入秋云。

陇雾笳凝水，砂风雁咽群。不堪天塞恨，青冢是昭君。
七夕感怀
欧阳建（魏晋）

卧病忽惊秋，剖瓜满彩楼。有怀情不寐，新月曲如钩。
芳草渡（别恨）
周邦彦（宋代）

昨夜里，又再宿桃源，醉邀仙侣。听碧窗风快，珠帘半卷疏雨。多少离恨苦。方留连啼诉。凤帐晓，又是匆匆，独自归去。

愁睹。满怀泪粉，瘦马冲泥寻去路。谩回首、烟迷望眼，依稀见朱户。似痴似醉，暗恼损、凭阑情绪。淡暮色，看尽栖鸦乱舞。
代梦得吟
白居易（唐代）

后来变化三分贵，同辈凋零太半无。世上争先从尽汝，

人间斗在不如吾。竿头已到应难久，局势虽迟未必输。

不见山苗与林叶，迎春先绿亦先枯。
谢师厚挽词三首 其一
范纯仁（宋代）

妙年辞笔已惊人，不谓明时阻致君。白首郎中归白水，青衿弟子到青云。

渊明雅有归田兴，贾傅空留吊屈文。千载定应无孔孟，一言谁为诔孤坟。
宿善法寺二首
孙觌（宋代）

野寺知名久，归鞍试一寻。乱山迎晚眺，万木拱春临。

逸想超神界，安禅见佛心。时参鼻端白，趺坐息深深。
三月晦日出郊游衍偶诵唐人诗三月正当三十日因用为起 其六
王立道（明代）

三月正当三十日，一春又向客中过。薜萝已负沧洲约，騕袅空怜白玉珂。
五苦诗五首 其五 爱离
释亡名（南北朝）

谁忍心中爱，分为别后思。几时相握手，呜噎不能辞。

虽言万里隔，犹有望还期。如何九泉下，更无相见时。
乍晴
刘克庄（宋代）

天更商量雨，人都领略晴。
晚山青妥帖，野水白纵横。
鹭立沙头影，蜂喧树底声。
笋舆扶病出，邂逅亦诗成。
胡旋女
白居易（唐代）

胡旋女，胡旋女。心应弦，手应鼓。
弦鼓一声双袖举。回雪飘飖转蓬舞。
左旋右转不知疲，千匝万周无已时。
人间物类无可比，奔车轮缓旋风迟。
曲终再拜谢天子，天子为之微启齿。
胡旋女，出康居，徒劳东来万里余。
中原自有胡旋者，斗妙争能尔不如。
天宝季年时欲变，臣妾人人学圜转。
中有太真外禄山，二人最道能胡旋。
梨花园中册作妃，金鸡障下养为儿。
禄山胡旋迷君眼，兵过黄河疑未反。
贵妃胡旋惑君心，死弃马嵬念更深。
从兹地轴天维转，五十年来制不禁。
胡旋女，莫空舞，数唱此歌悟明主。
题龙池庵（相传伏虎禅僧开山处，山顶有龙井
唐顺之（明代）

远游为访白云岩，转尽孤峰路更南。
龙见小身时出井，虎驯大士旧开庵。
禅心客思俱潭水，古佛寒松共石龛。
坐对老僧无一事，夜深相与说《楞严》。
御沟新柳
冯宿（唐代）

夹道天渠远，垂丝御柳新。千条宜向日，万户共迎春。

轻翠含烟发，微音逐吹频。静看思渡口，回望忆江滨。

袅袅分游骑，依依驻旅人。阳和如可及，攀折在兹辰。
洞庭驿逢郴州使还，寄李汤司马
刘长卿（唐代）

洞庭秋水阔，南望过衡峰。远客潇湘里，归人何处逢。

孤云飞不定，落叶去无踪。莫使沧浪叟，长歌笑尔容。
浣溪沙
陈允平（宋代）

自别萧郎锦帐寒。凤楼日日望平安。杏花枝上露才干。

眉皱但嫌钿翠堕，臂销惟觉钏金宽。薄情杨柳DA3A征鞍。
念奴娇（寄孟使君）
汪莘（宋代）

龙山高会，忆当时宾主，风流云散。今日紫阳峰顶上，人望旌旗天半。万叠红蕖，千层黄菊，照耀成飞观。西风浩荡，碧天斜去双雁。

遥想健笔淋漓，龙蛇落纸，妙句高张翰。笼日轻霞横数抹，绿水金波相间。目寄宣平，神追师道，归楫摇星汉。城中万户，烛光香雾交贯。
瓠岱里索题龙舟辞得十二绝 其五
王坤（清代）

远水粼粼绿正滋，好凭綵鹢载金卮。纱窗到处开云母，锦瑟谁家按雪儿。
【双调】新水令_辞官急流中
张养浩（元代）

辞官
急流中勇退不争多，厌喧烦静中闲坐。利名场说著逆耳，烟霞疾做了沉疴。若不是天意相合，这清福怎能个。
【川拨棹】每日家笑呵呵，陶渊明不似我。跳出天罗，占断烟波。竹坞松坡，到处婆娑。倒大来清闲快活，看时节醉了呵！
【七弟兄】唱歌，弹歌，似风魔，把功名富贵都参破。有花有酒有行窝，无烦无恼无灾祸。
【梅花酒】年纪又半百过，壮志消磨，暮景磋跎，鬓发浑皤。想人生能几何？叹日月似撺梭。自相度，图个甚？谩张罗，得磨驼，且磨驼。共邻叟两三个，无拘束即脾和。
【收江南】向花前莫惜醉颜酡，古和今都是一南柯，紫罗襕未必胜渔蓑。休只管恋他，急回头好景亦无多。
【离亭宴煞】高竿上本事从逻逻，委实的赛他不过。非是俺全身远害，免教人信口开喝。我把这势利绝，农桑不能理会，庄家过活。青史内不标名，红尘外便是我。
次韵汪翔甫读予诗稿见寄二首 其二
方回（元代）

十年兵甲梦，投老卸戎装。有药医诗病，无花恼梦香。

书明萤度几，簟冷竹遮床。属与公携酒，蹉跎换岁阳。
齐天乐 先大人七终日哭奠作
王瑗（清代）

百身难赎生吾父，柔肠断来如剪。掌上擎珠，膝前琢玉，海水量恩还浅。

何悭鹤算。竟续命丝难，返魂香远。恨赍难留，邓攸无子枉为善。

凭棺惟剩弱女，欲灵椿伴萎，无奈萱恋。强解愁颜，潜挥痛泪，七供俄惊期满，几筵拜奠。

愿佛力垂慈，天心终眷。遗腹生男，德门绵一线。
萧常侍瘿柏亭歌
卢纶（唐代）

柏之异者山中灵，何人断绝为君亭。云翻浪卷不可识，

鸟兽成形花倒植。莓苔旧点色尚青，霹雳残痕节犹黑。

金貂主人汉三老，构此穷年下朝早。心规目制不暂疲，

匠者受之无一词。清晨拂匣菱生镜，落日凭阑星满池。

攒甍斗拱无斤迹，根瘿联悬同素壁。数层乱泻云里峰，

万片争呈雪中石，重帘不动自飘香，似到瀛洲白玉堂。

水精如意刁金色，云母屏风透掩光。四阶绵绵被纤草，

草上依微众山道。松间汲井烟翠寒，洞里围棋天景好。

愚儒敢欲贺成功，鸾凤栖翔固不同。应念废材今接地，

一枝思寄户庭中。
奉酬景纯道中见寄之什
葛胜仲（宋代）

惭无才望照簪绅，剖竹藩房误长人。堪笑为官常拓落，独知取友爱真醇。

吏休时著煎茶帽，客去今閒漉酒巾。曷日清扬重会面，划开河汉涤心尘。
病中再送紫翁王使之任川南 其一
屈大均（明代）

蓬庐久病绝车轮，君为沈绵日益亲。重老幸逢生死友，临危忍作别离人。

之官况值黔巫远，遣使何繇药饵新。知有啼猿代呜咽，一声先寄峡门春。
重建灵济宫
陈惇临（明代）

庙宇重开綵阁新，飘飘遗像紫阊身。名书绛简游天阙，时指琼丹活世人。

璃幄长悬庭有燄，檀烟不断几无尘。英灵千载俨如在，锡类难酬祇荐蘋。
念奴娇 四圣观凉堂
奚㵄（宋代）

踏破秋痕，向虚堂、细问新凉踪迹。野客从来无管领，独鹤自还空碧。

红日重开，翠华曾到，应恨湖光窄。游龙别后，两山依旧南北。

无语野草闲花，似嗔人问，万事今非昔。古木苍烟无限意，只有吟魂知得。

歌舞百年，是非一醉，未必西风识。浩歌归去，满船风雨凄恻。
嘲郑傪妓
孙子多（唐代）

相公经文复经武，常侍好今兼好古。

昔人曾闻阿武婆，今日亲见阿婆舞。
壬午秋自翁村回奕山三首 其三
尹廷高（元代）

十年流落苦，鬓雪几茎侵。松菊寒归约，桑麻热客心。

年荒思乐土，故病怯清砧。未遂东归志，空成梁父吟。
送海都阃擢浙江参戎
梁元柱（明代）

天子绸缪顾周服，元戎万里勤推毂。东南海国寄专征，夹日诏书来半幅。

岂但胸中富甲兵，珠玑一唾三千斛。豪雄江左擅风流，早计投戈羞食肉。

忆昨波涛粤海横，将军用武称神速。一朝扫荡比轻尘，百万鲸鲵付回禄。

捷音飞报主忧舒，昔日波涛今比屋。奋翼渑池劳玺书，延伫军声成破竹。

行色张皇揭大旗，宝刀森芒照白镞。闻风到处胆知寒，属子太平妇当轴。

仗剑高秋惜别离，他时明月犹堪掬。漫言阃外有孙吴，自是禁中闻颇牧。
夜行船（周三五）
杨无咎（宋代）

宝髻双垂烟一缕。年纪小、未周三五。压一精神，出群标格，偏向众中翘楚。

记得谯门初见处。禁不定、乱魂飞去。掌托鞋儿，肩拖裙子，悔不做、闲男女。
倒插花岩
黄汉章（宋代）

怪石胆瓶窟，从天倒插花。九阳一样泽，生意为何差。
湖守林子中同游道场
米芾（宋代）

宝刹触南箕，林幽石磴危。云霞随履舄，魍魉避旌旗。

遐寓乘新兴，深寻据古诗。洼尊勿置酒，沆瀣已盈卮。
梳铭
卢仝（唐代）

有发兮朝朝思理，有身兮胡不如是。
春意渐深送客至山麓田舍来往道中复逢法上人因作数语以记所见云 其四
释正觉（宋代）

华蹊归来鸟啼暮，庖舍炊烟卧风缕。西窗旧有竹肋床，伸足曲肱成栩栩。
定惠颙师为余竹下开啸轩
苏轼（宋代）

啼鴂催天明，喧喧相诋谯。
暗蛩泣夜永，唧唧自相吊。
饮风蝉至洁，长吟不改调。
食土蚓无肠，亦自终夕叫。
鸢贪声最鄙，鹊喜意可料。
皆缘不平鸣，恸哭等嬉笑。
阮生已粗率，孙子亦未妙。
道人开此轩，清坐默自照。
冲风振河海，不能号无窍。
累尽吾何言，风来竹自啸。
石版
李咸用（唐代）

高人好自然，移得它山碧。不磨如版平，大巧非因力。

古藓小青如，尘中看野色。冷倚砌花春，静伴疏篁直。

山僧若转头，如逢旧相识。
题滴水岩 其一
巩彦辅（宋代）

千条玉箸挂岩前，一派银潢泻碧天。疑是鲛人在山泣，乱流珠颗落危颠。
次及甫入峡杂咏·钓鱼石翁
洪咨夔（宋代）

刀耕火种皆丘甲，背负腰缠尽算缗。
独有石翁鱼得计，至今疑是避秦人。
暇日行城上同行追不能及
陆游（宋代）

疾步登城殊未衰，欣然一笑掷筇枝。
正当闲似白鸥处，不减健如黄犊时。
秋野烟云横惨淡，暮天楼阁倚参差。
高吟醉舞忘归去，乞与丹青画怪奇。
夷狄之孝十首·东夷大连少连
林同（宋代）

大连少连者，夫子笔之书。
谁谓东夷子，而於丧善居。
次韵和人咏双叶莲
洪刍（宋代）

花尽红销子结房，并垂荷叶是何祥。风吹袅袅能浮盖，雨打田田更发香。

荡桨可无双舴艋，照波不羡两鸳鸯。怪来下客诗涛涌，知有骚人为滥觞。
园居即事
王百龄（清代）

性僻耽泉石，春园俗事稀。苔痕埋屐齿，花气上人衣。

烧烛月还瘦，敷荣雨早肥。韶华堪领略，双燕故飞飞。
左衽吟
邵雍（宋代）

自古禦戎无上策，唯凭仁义是中原。王师问罪固能道，天子蒙尘争忍言。

二晋乱亡成茂草，三君屈辱落陈编。公闾延广何人也，始信兴邦亦一言。
过山庵问郎公病
魏之璜（明代）

一庵刚十笏，卧病有余清。
短榻延朝夕，孤灯伴死生。
地闲惟种药，门辟不关荆。
为学庞居士，知君蓄发情。
和杨公济钱塘西湖百题 其四十五 石门涧
郭祥正（宋代）

启闭何人见，湍流一涧分。仙家无路入，空锁石楼云。
次韵方蒙仲高人亭
方岳（宋代）

终南有捷径，涧恧而林羞。
其人岂其山，宁勿相累不。
己丑新年
洪咨夔（宋代）

几度椒花颂岁朝，今年心事最萧条。
官虽有路犹穷辙，住岂无萧却寄巢。
金尽床头颜易改，樽空座上客难招。
一般独得便宜处，病裹逢人免折腰。
陈子厚送韶鸭将以七绝因次其韵
吴芾（宋代）

兴在江湖万里间，洿池一曲岂能安。
今朝来我西湖上，眼底陡惊天地宽。
送季思文教谕考艺还东阳
王彝（明代）

素着处士服，今冠博士冠。县官亲劝驾，接武青云端。

慷慨赴阙下，长揖见天官。胸中有武库，光怪森可观。

写作一卷书，字字骞祥■。魁名压众士，金华竞巑岏。

天官列姓氏，谓可贡金銮。君闻再三辞，恬退人所难。

缙绅有如此，谁复诮儒酸。我时与之游，握手露肺肝。

振衣石城下，六月大江寒。一饮江中水，古心烂银盘。

载吊凤皇址，稍宽秦淮湍。次第览形胜，龙虎相踞蟠。

忽得县官书，殷勤问平安。且言两月来，诸生候归鞍。

教席久虚倚，萧条尘满箪。䫁君早旋旆，旅邸重加餐。

咿咿读书竟，翛然臂生翰。翻身别我去，修途出层峦。

到县及新爽，秋雨槐花残。父老见君拜，相见有余欢。

从兹少徭役，黎首肌肤完。子弟各饱食，书声喧夜阑。

人才日如林，时清冠自弹。临岐惨将别，且复立江干。

胥会良有期，叹息赠猗兰。
杂兴 其一
史浩（宋代）

人言铨选异堂除，我笑兹言亦太迂。四海九州均一治，六曹三省岂殊途。

春风到处林无槁，夏雨通时物尽濡。会得只将忠实报，门生恩府漫称呼。
幽人折芳桂
佚名（唐代）

厚地生芳桂，遥林耸干长。叶开风里色，花吐月中光。

曙鸟啼馀风，幽人爱早芳。动时垂露滴，攀处拂衣香。

古调声犹苦，孤高力自强。一枝终是折，荣耀在东堂。
夏夜
陈与义（宋代）

虚庭散策晚凉生，斟酌星河亦喜晴。
不记墙西有修竹，夜风还作雨来声。
和王教授谦叔述郡圃韵
陈傅良（宋代）

守边岂无事，治圃亦有说。
朝看士饮羽，暮与客投辖。
且以示多暇，且以劳同列。
我生肠九回，世故肱三折。
环堵仅寻丈，短亭聊岁月。
忽蒙当宁记，滥补专城缺。
区区自米盐，在在欲黼黻。
矧惟有兹山，未省从何月。
张罗上空庭，寻斧及劲节。
旧观谁缉熙，新思盖绵蕝。
幸方一小治，尚可六太息。
胡然召南人，而骤歌所茇。
中秋寄南海梁侍御
李群玉（唐代）

海静天高景气殊，鲸睛失彩蚌潜珠。

不知今夜越台上，望见瀛洲方丈无。
奉和圣製除夜
晏殊（宋代）

珠躔回碧落，绛燎烛青规。
琐闼琼签度，层台玉漏移。
纳新皇泽普，顺节圣情怡。
万宇长安陌，乡傩集此时。
宣圣墓
张起岩（元代）

迢迢鲁城阴，长林肃秋色。修门负平冈，重墉屹玄宅。

交柯矗云负，文楷开苍柏。翁仲俨仪卫，斋厅厂虚白。

境土自清旷，密茂不容隙。巢居绝禽鸟，郁茁无寸棘。

苔藓带坚埴，草露湿寒碧。肃躬款崇关，屏气前踧踖。

高陵遂瞻仰，素愿惬平昔。圣裔偕守长，联翩来接迹。

罗列仪雍容，奠拜助登陟。慨然渺深思，辞容宛如觌。

徘徊凝睇久，景慕遂叹息。缅想万世功，纲常赖扶植。

林林区宇内，孰不沾圣泽。宜哉子孙枝，蕃衍挺圭璧。

百代如一日，附垄守宗泽。欲归重踌躇，历览抚碑刻。

崇文际皇元，新庙再修饬。风厉示多方，镌铭有穹碣。
题范才元湘江唤舟图用李居仁韵
朱松（宋代）

天涯投老鬓惊秋，梦想长江碧玉流。忽对画图揩病眼，失声便欲唤归舟。
横山堂三章
葛立方（宋代）

阳羡之居兮宅淼茫，辛夷闺兮薜荔墙。
建芳馨兮庑门，烂昭昭兮未央。
横山老人兮独处廓，十七地兮三一屋。
龙驰兮冲天，花鸟水竹兮聊尔平泉。
公有豫章楩楠兮耸万仞，公有瑊玏厉兮磨而不磷。
栋梁兮媞媞，柱之石兮不倾以支。
此栋此石兮非斤非斧，盍以帡幪兮寰宇。
留别米雍丘二首之一
贺铸（宋代）

明釭通夜语，累块写胸中。
水癖推刘令，书名浼鲁公。
忌猜悲廪鼠，逐热贱云鸿。
不乏佳山水，东南著两翁。
弯埼
王安石（宋代）

残暑安所逃，弯埼北窗北。伐翳作清旷，培芳卫岑寂。

投衣挂青枝，敷簟取一息。凉风过碧水，俯见游鱼食。

永怀少陵诗，菱叶净如拭。谁当共新甘，紫角方可摘。
玄洲倡和十首 其四 鹤台
张雨（元代）

静夜飒灵风，神君语帐中。至今双白鹄，时下五云峰。
读楚世家
张嵲（宋代）

丧归荆楚痛遗民，脩好行人继入秦。不待金仙来震旦，君王已解等冤亲。
花心动
贺铸（宋代）

西郭园林，远尘烦，门临绿杨堤路。画□簟长，水馆帘空，竟日素襟销暑。小湾红芰清香里，深隐映、风标鸳鸯。指□□，相将故故，背人飞去。

翻念多情自苦。当置酒徵歌，梦云难驻。醉眼渐迷，花拂墙低，误认宋邻偷顾。彩阑倚遍平桥晚，空相望、凌波仙步。断魂处，黄昏翠荷□雨。
龟虽寿
曹操（两汉）

神龟虽寿，犹有竟时。
腾蛇乘雾，终为土灰。(腾 一作：螣)
老骥伏枥，志在千里。
烈士暮年，壮心不已。
盈缩之期，不但在天；
养怡之福，可得永年。
幸甚至哉，歌以咏志。
过昭武访李友山诗社诸人
戴复古（宋代）

吟过长亭复短亭，喜于溪上访诗朋。
雕锼已被天公怒，狂狷仍遭俗子憎。
故故愁人长夜雨，明明照我短檠灯。
休思京口相逢日，喜雨楼中赋大鹏。
赠宋芸子
顾印愚（清代）

昔君赠诗要我和，我诗不成久负诺。当时取酒宣南坊，君在翰林我归卧。

欲报木瓜终阙然，未暇草书诚懒惰。相别频年如避债，不谓一朝能见过。

君言辛苦贼中来，魂有未招胆残破。又言曩使东西国，有美能诗与酬酢。

天崩地坼到今日，窈窕贤才一悲些。旧游如梦不堪说，惟有催诗勤督课。

君之新词我手写，乱似俳谐纷墨涴。天王西狩问行在，麻鞋可系旧绣媠。

漫愁白水趋彭衙，即见青阳开左个。柯亭虽委荆棘里，北扉直庐向玉座。

采风献纳思职居，金门未得忧寒饿。论思讽谕君自擅，诘曲几穷我已懦。

莫因游戏落下界，聚铁无能更成错。
梅
华岳（宋代）

衰兰枯荷了秋色，几向寒梢问消息。
溪桥交马断肠时，翠袖佳人日暮归。
玉面亭亭汉宫样，一见风流慰心赏。
寒标孤绝太无情，谁为移春上玉京。
月华凄切霜华白，夜半飘香度帘额。
寄声横笛且休吹，愁杀江南未归客。
浙源山
权邦彦（宋代）

一抹冷云遮岭半，千章古木满岩隈。山深林合失昏昼，路转溪回迷去来。

鹰隼翻空何事击，猿猱缘壁为谁哀。此行步步山寮界，归雁诗图相对开。
刘晦叔挽词二首 其二
苏过（宋代）

泗滨初获拜荆州，颍水欣从杖屦游。华发归来慰平昔，邦人共喜见风流。

里门尚想诸郎下，薤露俄惊素旐秋。清德传家无所遗，鹿门真为子孙谋。
慰林仲子丧明 其二
屈大均（明代）

不觉成衰谢，蹉跎变乱时。先臣悬目早，国士漆身迟。

竹少孤生节，桐多半死枝。易中高用晦，为子说明夷。
出郊再用韵赋三解
吴潜（宋代）

水聚山环旺气连，荣华富贵各搀前。
劫从无始认为我，数到有终还是天。
晓月园林空唳鹤，晚风亭树谩鸣蝉。
寄言世上耽迷者，所美当知非美然。
春雨晚潮图
吴师道（元代）

昔年曾看钱塘潮，龙山山下乘春涛。中流回首洲渚变，孤塔不动青崖高。

云昏水暗雨阵黑，雪喷电转潮头白。浙江亭远乱帆飞，西兴渡暝千花湿。

空江茫茫魂欲断，归来十年惊复见。浩荡东风满画图，淋漓海气飞人面。

春深故国芳草生，鸱夷遗恨何时平。重游吊古惜未得，掩卷歌罢空含情。
游二禅师道场
沈括（宋代）

胜境东西白，高僧一二禅。只知行道处，不记住山年。

涧月中分照，林花各自妍。披云寻旧址，犹在绛峰边。
寄武景才
赵鼎臣（宋代）

清漳北去水滔滔，一舍相望倍郁陶。腐肉岂宜撄利剑，小鸡聊郁试牛刀。

冯驩久客弹长铗，扬子多愁赋广骚。无限秋风助佳兴，故人不见我心劳。
嬉春曲和黄泰泉四首 其二
黄衷（明代）

飞觞流水泛春矶，清晓初回小猎旗。旭日有光迎落絮，东风无力控游丝。

兴酣翠幔襟芗满，舞罢红筵步锦移。谁道云鬟萧瑟近，城中犹自远山眉。
送丁惠安
王十朋（宋代）

把麾平海看操刀，惟我乡人治最高。但见武城人易使，不同梁竦职徒劳。

民怀其爱祠生立，吏必如公责始逃。闻说朝廷考臧否，佥言卓茂德宜褒。
己亥杂诗·其五
龚自珍（清代）

浩荡离愁白日斜，吟鞭东指即天涯。
落红不是无情物，化作春泥更护花。
枫岭出福建界
朱筠（宋代）

颇怯南歊恋朔空，未知歧路即西东。蚴虬螭断滩中石，璀璨砂希岭上枫。

晏岁何堪层嶂别，早餐略耐几竿风。故人踯躅炎云外，我自加裘忆尔同。
闻杜鹃
葛天民（宋代）

望帝知何苦，催归不自禁。
竄身依树密，啼血染花深。
细雨离人泪，游丝荡子心。
青山明月夜，老耳最知音。
试茶
陈继儒（明代）

绮阴攒盖，灵草试奇。竹炉幽讨，松火怒飞。水交以淡，茗战而肥。

绿香满路，永日忘归。
可赋轩避暑
徐集孙（宋代）

万个琅玕爽气浮，何妨暂借着时流。
世人奔竞长为暑，心地清凉即是秋。
普供茶瓜醒眊矂，自携枕簟足夷犹。
从今只有山林好，浮世炎炎卒未休。
夹山竹林寺
鲍珍（清代）

谽谺通积翠，一径抱幽岑。白日下松杪，清风满竹林。

山空奇奴迹，泉响戴颙琴。茶话忘归去，沧江暮霭深。
次韵述怀
郑玉（唐代）

家住江南黄叶村，绳枢瓮牖席为门。自罹盗贼人传死，重见交游我幸存。

焦土更无遗简策，供厨惟有旧匏尊。黄巾迎拜何为者，自愧疏庸不足论。
以鲁直露溼何郎试汤饼为韵赋酴醿七首
舒邦佐（宋代）

江南万玉妃，肌肤冰雪立。
平生爱淡妆，不作胭脂溼。
赠别杨至游三首 其三
陈渊（宋代）

贪瞋痴尽即如如，究竟心源一法无。应悟濂溪真古佛，始知伊洛是醇儒。
林笋
苏辙（宋代）

竹林遭冻曾枯死，春笋连年再发生。
天与岁寒终倔强，泽分淇澳转敷荣。
狂鞭已逐草侵径，疏影长随月到楹。
嵇阮欲来从我余，开门一笑亦逢迎。
梅友
释文珦（宋代）

梅有岁寒姿，桃李非其偶。
冰雪见凌厉，斯固梅之守。
伊人清且妍，是曰梅之友。
臭味得所同，不在金兰后。
溪烟陇月间，幽其未尝负。
中路勿弃捐，友道贵长久。
次秀野暑中二首 其二
朱熹（宋代）

绝境人难到，唯堪乐此身。泉吟青玉峡，风度白纶巾。

独往宁无意，长闲未有因。云山天赐履，吾道岂全贫。
八月六日发苍梧之桂林大雾蔽江 其二
韩雍（明代）

人说瘴乡投窜地，我游七载幸无虞。此心不负朝廷托，应有神明护贱躯。
齐天乐（游胡园书感）
翁元龙（宋代）

曲廊连苑吹笙道，重来暗尘都满。种石生云，移花带月，犹欠藏春庭院。年华过眼。便梅谢兰销，舞沈歌断。露井寒蛩，为谁清夜诉幽怨。
人生乐事最少，有时得意处，光阴偏短。树色凝红，山眉弄碧，不与朱颜相恋。临风念远。叹蝶梦难追，鹭盟重换。一片斜阳，送人归骑晚。
百香诗 其四十九 荷钱
郭居敬（元代）

团团万选贴波光，个个天成胜孔方。买断西湖风与月，更无铜臭只闻香。
临济和尚赞
释师观（宋代）

一喝当阳，寸丝不挂。
挠括丛林，至今话{左木右霸}。
宫词体题冷枚汉宫春晓图 其二
弘历（清代）

披香殿里按云和，玉树千枝艳绮罗。为妒平阳频赐锦，选来小玉自教歌。
李深之西尉同年谈吴兴风物，再用古城韵
范成大（宋代）

李侯昔游吴，莲舟镜苍茫。
风鬟与雾鬓，共濯玻璃光。
采花不盈舫，日暮云水香。
还登缥缈楼，罗襟酒淋浪。
卷箔纳星月，踏筵按伊梁。
安知有恨事，但恐蒹葭苍。
风吹落穷谷，草深麋鹿场。
高冈苦炎热，游子悲异乡。
尚喜简书省，期会无匆忙。
犹余作诗苦，消瘦如东阳。
乙巳早春再游玉仙观赠陈道士
刘攽（宋代）

十里平郊不值人，解鞍依约记前春。问年已复惊身老，遇境犹能发兴新。

泉涨池冰舒雁爪，霜团庭桧叠龙鳞。种桃道士长无恙，自愧刘郎病滞身。
山东上年被灾州县颇多
乾隆（清代）

齐鲁民何辜，连年未逢稔，
每念沟壑填，深宫那安枕。
昨始入兖境，所见犹未甚，
寸衷稍自慰，为之食甘腍。
孰知数日来，触景堪愁朕，
村落多萧条，老幼率憯懔。
腹饥嗷鸿哀，衣薄状鹤凚，
纵屡加赈施，未足苏凄凛。
休助古有经，损益道须审，
用是截漕艘，亟命发仓廪。
嗟哉守土臣，旬宣其勤恁。
漫兴
陆黻恩（清代）

少日原期竹帛勋，岂知半百尚无闻。将衰亲旧多新鬼，熟练人情看暮云。

潦倒更休投贵刺，飘零懒作送穷文。何时辞得轮蹄子，送老齑盐一盏醺。
扬州四章 其四
姚燮（清代）

风宵推枕梦难安，古事横胸恣浩汗。空有芜城传鲍照，更无太浩识秦观。

驿西屯火孤星白，天半霜钟一击寒。江海浮名如许钓，欲从龙伯乞鳌竿。
清明日登城春望寄大夫使君
王表（唐代）

春城闲望爱晴天，何处风光不眼前。寒食花开千树雪，

清明日出万家烟。兴来促席唯同舍，醉后狂歌尽少年。

闻说莺啼却惆怅，诗成不见谢临川。
以坡公君如大江日千里我如此水千山底为韵作小诗十四首重送在伯盖深有感于斯句云 其十一
赵蕃（宋代）

频登采芹亭，所乐非山水。君今去我东，愁绝重来倚。
送别葛德济
王庭圭（宋代）

朔风飞雨未成晴，脱叶打窗鸡欲鸣。此处沾襟话离别，向来倾盖识平生。

尚期挥麈坚谈垒，不必攻愁用酒兵。北阙上书无计策，谁能穿履雪中行。
寄晖上人
姚合（唐代）

日出月复没，悠悠昏与明。修持经几劫，清净到今生。

林下知无相，人间苦是情。终期逐师去，不拟老尘缨。
焦山
程俱（宋代）

龙伯不解事，投竿牵大鳌。逆流直上三万里，怒捲渤澥秋风潮。

直当长江入海处，屃赑掷此双岧峣。一山正临声利窟，来樯去橹纷𦪈艚。

一山独与世疏阔，突据幽险盘云涛。飞仙播荡去不返，止有一翁身姓焦。

至今金玉作山骨，草木坚劲无夭条。尔来寂寞几千岁，稍见游子来山椒。

吁嗟一与人境接，世故扰扰如牛毛。安得夸娥还着鳌背上，因之置我三山高。
忆昔行送李成这徵君
程公许（宋代）

忆昔与郡同射策，同舟同馆心胶漆。
万言人奏甘弃置，赖有湖山好看客。
归装濡滞及黄池，半菽寒菹作除夕。
慨慷相与期古人，聊复名场借梯级。
君家三秀立分鼎，太阿觉群锋更颖。
吏行鹜閧尘坌，寒露玉壶琼光炯。
五羊仙伯两眼明月秋，荐书万里徹冕旒。
四贤同时一纲收，朔风扶柂长江流。
迟顽我自费推激，隐忧百罹霜鬓出。
未能勇决便幽棲。宁免随阳睨残粒。
送君矫翮玉霄去，为钱皮胸怏悒。
向来四海李兵部，正色立朝古遗直。
九原凛凛有生气，馀愤须与君湔涤。
世故翻覆况多端，觉思使用权心胆寒。
谁生厉阶今为梗，涓涓不窒惊涛澜。
不知聚几州铁铸此错，百尺竿头一步底处著。
天位天职特用轩轾人，明眼勘破定何物。
波流何可金石转，鲍肆讵能兰麝夺。
君不见考功望郎谏疏沥忠赤，垂绅满朝皆太息。
信有宗工妙绳尺，梁园我亦尘下客。
法当冗散逃百谪，满意诸贤拱霄极。
谠言正论囊封溢，国势不难一枰活。
正途未易荆榛辟，有谋勿惮时造膝。
救溺拯焚奚可失，海南波宽老龙蛰。
朝朝满涧玩泉石，当为诸贤失衰疾。
我亦三叫喜动色，早愿采功败垂成休戍役。
从徐一之觅菊
陈傅良（宋代）

土盆瓦斛空中久，羞见重阳插满头。
寄向柁楼烦送似，芼鲈齎蟹待新篘。
句
丁谓（宋代）

泣珠泉客通关市，种玉仙翁寄版图。
缘识
宋太宗（宋代）

紧峻焚修彼自知，天嗔不许乱施为。
真心实行终归德，善事缘多恶可悲。
哭卢思马二首选一
堵允锡（明代）

丹心报国气如虹，争羡书生万里功。养士百年凭一战，筹边三里仗元戎。

燕颌已矣身难赎，马革嗟哉恨不穷。遥望将军酣战处，贾庄落日起悲风。
咏鹤
罗素月（明代）

游遍芝田与九皋，沧江养就雪霜毛。楼中若遇仙吹笛，飞上云霄万丈高。
二月十六日，与张、李二君游南溪，醉後，相
苏轼（宋代）

终南太白横翠微，自我不见心南飞。
行穿古县并山麓，野水清滑溪鱼肥。
须臾渡溪踏乱石，山光渐近行人稀。
穷探愈好去愈锐，意未满足枵如饥。
忽闻奔泉响巨碓，隐隐百步摇窗扉。
跳波溅沫不可响，散为白雾纷霏霏。
醉中相与弃拘束，顾劝二子解带围。
褰裳试入插两足，飞浪激起冲人衣。
君看麋鹿隐丰草，岂羡玉勒黄金鞿。
人生何以易此乐，天下谁肯从我归。
满江红·聊把芳尊
吴潜（宋代）

聊把芳尊，殷勤劝、斜阳休坠。吾老矣，难从仙客，采丹丘李。且趁老光一百五，园林尚有残红缀。更忉忉、百舌对般春，声能美。

鸾钗绊，游丝细。鸳袖惹，香尘腻。想吴姬越女，踏青才尔。争似江南樗枥社，俚歌声拂行云里。又枝头、梅子正酸时，莺知未。
山中五咏。山馆
皇甫冉（唐代）

山馆长寂寂，闲云朝夕来。空庭复何有，落日照青苔。
化州董氏鸳鹭莲花图
王佐（汝学）（明代）

忆昔西湖系短蓬，芰荷花绕鹭鸳丛。如今老眼看图画，十载钱塘似梦中。
留别龙城山主怀义 其一
邹浩（宋代）

阳朔千山复万山，最深山处是松关。新诗吟罢无馀事，一片真心云共閒。
中秋无月，既望，月甚佳二首
杨万里（宋代）

月到中秋故故无，今霄月好莫渠孤。
旧传月径圆千里，影落金杯只粒珠。
次韵陈季陵主簿秋雨
陈棣（宋代）

一雨庭芜便许凉，扫除旱魃化骄阳。
微添远水罗襟润，已觉疏苗玉粒香。
乐岁可期宽吏责，谫才无取为诗忙。
萧萧枕簟编宜睡，梦入华胥正渺茫。
句 其二
周芝田（宋代）

草香花落后，云黑雨来时。
寄题徐虞卿醒心亭
陈造（宋代）

人间声利场，疾驰不知反。
营营计毫末，一益昧日损。
徐侯大雅计，探道自其本。
策勋虚明地，外累不待遣。
出能同光尘，归念寄萧散。
著亭得胜处，竹茂水清浅。
亭中眎亭外，畏涂尘眯眼。
悠然得此心，万化无余蕴。
老我尚问律，人与室俱远。
向来卜邻计，欲舞叹袖短。
会当寻此盟，蔬饭同茗碗。
洒然无何游，共阅世沈湎。
武陵精舍六首 其五 竹湾雪艇
岳岱（明代）

鸥飞江上雪，雪覆江边竹。扁舟不可渡，远望迷川陆。

渔父暮归来，蓑衣满珠玉。
七夕
萧应韶（明代）

七月炎方暑未归，竹房清簟对荆扉。鹊桥度处云犹湿，雁阵来时雨正霏。

抚景每怜予独拙，倾樽还喜客忘机。人间感恨知多少，岁岁相思空寄衣。
代人上平江徐侍郎五首 其五
曾协（宋代）

哦诗献寿信知难，门馆材多不可攀。敢曳长裾居客右，祇容滥吹列行间。

为陵便恐轻深谷，若砺还应誓泰山。千载通明宫殿里，常看冠佩压清班。
定海甲寅口号七首
陈造（宋代）

邻家两两捉春归，笑语相过复叹咨。
共说飓头前夜作，几人莆网罣流尸。
送人之武昌
朱继芳（宋代）

秋风吹落叶，君作武昌游。
只道从军乐，那知别路愁。
寒暄楚岫色，日夜汉江流。
大阃多珠履，无为弹蒯缑。
垂虹亭
陈瓘（宋代）

三年为吏住东滨，重到江头照病身。
满眼碧波输野鸟，一蓑疏雨属渔人。
随船晓月孤轮白，入座群山数点春。
张翰英灵应笑我，绿袍依旧惹埃尘。
于中好·雁帖寒云次第飞
纳兰性德（清代）

雁帖寒云次第飞，向南犹自怨归迟。谁能瘦马关山道，又到西风扑鬓时。
人杳杳，思依依，更无芳树有乌啼。凭将扫黛窗前月，持向今宵照别离。
蝶恋花 立春日同竹垞赋
沈岸登（清代）

是处梅花香近远。点点苔枝，漏泄春光浅。叹息年华看又换。

踏歌声里扬州遍。

睡起云屏山六扇。罗帐无人，一任东风捲。细马驮来娇满面，凭阑小语听犹颤。